**ГРАНТОВИ ЗА БРЗ ОДГОВОР**

**„Зајакнување на заедницитa за одржливо управување со отпад од пакување”**

во рамки на проектот*Clean AirDrom* *– нула цврст отпад во општина Аеродром*, финансиран од Европската Унија

и ко-финансиран од Швајцарската агенција за развој и соработка преку Министерството за локална самоуправа во Северна Македонија, спроведуван од Општина Аеродром, во соработка со Гоу грин Скопје и Омниум Couching&training

**УПАТСТВО ЗА ПОДНОСИТЕЛИ**

Број на повик: **08/6200**

Рок за аплицирање: **16.10.2024 година**

Скопје, септември 2024 година

Содржина

[1. Вовед 3](#_Toc160528662)

[2. Опис на проектот 3](#_Toc160528663)

[3. Контекст на јавниот повик 3](#_Toc160528665)

[4. Расположливи средства (грантови) за предлог - проекти 4](#_Toc160528666)

[5. Општи информации за повикот 5](#_Toc160528667)

[6. Кој може да аплицира? 5](#_Toc160528668)

[7. Партнерства и подобност за партнерство 6](#_Toc160528669)

[8. Времетраење 6](#_Toc160528670)

[9. Кофинансирање 6](#_Toc160528671)

[10. Локација 6](#_Toc160528672)

[11. Тип на проекти 6](#_Toc160528673)

[12. Број на предлог проекти и грантови по подносител 8](#_Toc160528674)

[13. Рок за поднесување на предлог проектите 8](#_Toc160528675)

[14. Други важни информации 8](#_Toc160528676)

[15. Оценување и селекција на предлог проекти 9](#_Toc160528677)

[16. Табела за оценување 10](#_Toc160528678)

[17. Известување за одлуката 11](#_Toc160528679)

[18. Прелиминарна временска рамка 11](#_Toc160528680)

[19. ЛИСТА НА АНЕКСИ 11](#_Toc160528681)

# 1. Вовед

Целта на ова Упатство[[1]](#footnote-1) е да се дадат инструкции за сите потенцијални подносители на предлог - проекти и заинтересирани субјекти во процесот на поднесување предлог - проекти во рамки на Jавниот повик[[2]](#footnote-2) за граѓански организации „**Зајакнување на заедницитa за одржливо управување со отпад од пакување[[3]](#footnote-3)”**

# 2. Опис на проектот

# Проектот „Clean Airdrom – нула цврст отпад во Општина Аеродром“ се реализира во рамки на програмата „ЕУ за Општините“ и има цел да ги подобри услугите на локалната самоуправа преку нудење и имплементација на иновативни концепти. Програмата „ЕУ за Општините“ директно придонесува кон локалниот економски и социјален напредок во општините преку воведување иновација во развојот на нивните политики, планирање, управување и капацитети за обезбедување услуги. Оваа програма им помогна на македонските општини во пилотирање иновативни решенија за да се одговори на предизвици кои се идентификувани на локално ниво, а со поддршка и во соработка со локални власти од земји-членки на ЕУ.

# Во рамките на оваа програма, на Општина Аеродром кон крајот на 2021 година и беше доделен грант за проектот „Clean AirDrom – нула цврст отпад во Општина Аеродром”, со период на реализација почнувајќи од 1 јануари 2022 година, во времетраење од 36 месеци. Проектот е финансиран од Европската Унија, ко – финансиран од Швајцарската агенција за поддршка и развој преку Министерството за локална самоуправа, а Општина Аеродром ја предводи ефективната имплементација на проектот, со поддршка на Јавното претпријатие за водовод и канализација ВОКА Снага од Љубљана, Словенија, а во партнерство со Центарот за поддршка на бизнис, Омниум ДООЕЛ Скопје и Здружението за одржлив развој и заштита на животната средина – Гоу Грин од Скопје.

# Општата цел на проектот е да придонесе за зголемена одржливост на урбаното живеење во Општина Аеродром преку воведување иновативен модел за управување со отпад, при што главната улога ќе ја имаат граѓаните низ целиот процес на селектирање на отпад. Меѓудругото, целта е да зголеми количеството на селектиран отпад од пакување и да се променат навиките на локалното население, во насока на правилна селекција на отпад од пакување, со фокус на пластика и лименки.

Во изминатите месеци од имплементација на проектот, низ предизвици и стручни проценки на влијанијата, користејќи јавни форуми и консултации со засегнати страни, се испорачаа 11 машини за одлагање на цврст отпад од пакување (ПЕТ пластика и лименки) и се испорачаа 10.000 сетови торби за домашна селекција на отпад од пакување (ПЕТ платика, лименки и хартија). 9 од машините се потавени во сите основни општински училишта, поточно во училишните дворови и се надворешни машини, додека 2 од нив се поставени во 2 градинки. На тој начин се овозможи инфраструктура за примарна селекција на отпадот во домашни услови (торбите) и инфраструктура за одлагање на тој отпад (како чист материјал) во машините.

Во овој пилот општински систем за управување со отпад од пакување учествуваат сите, почнувајќи од најмалите, децата во градинките, учениците, но и нивните семејства, соседи и локалната заедница. Секое селектирано шише или лименка има одредена вредност, која како директна субвенција ќе биде дадена на училиштето односно градинката во даден временски период, а на основа на предодредена програма која Општината ќе ја донесе за таа цел.

Имајќи во вид дека во Општина Аеродром има 77.000 жители, над 2.500 деца во градинките и над 7.000 ученици во основните училишта, проценките дека на годишно ниво можат да се овозможат и до 1.3 мил денари на 11 училишта и градинки преку овој пилот проект. Колку повеќе селектирате, толку повеќе донирате за вашето училиште и ја подобрувате состојбата во вашата Општина.

На овој начин Општината не е конкурент со комерцијалните шеми, децата (и секако нивните семејства) ќе научат за рециклирање и придобивките од процесот. Училишта и градиники директно ќе се мотивираат да водат кампањи за рециклирање и да се собира отпад во нивните простории. Овој модел може да се реплицира во други општини.

# 3. Контекст на јавниот повик

**Општата цел** на јавниот повик е да се зголеми количеството на селектиран отпад од пакување и да се променат навиките на локалното население, во насока на правилна селекција на отпад од пакување, со фокус на пластика и лименки.

**Специфичната цел** на јавниот повик за финансиска поддршка е да се поддржат активностите предводени од граѓанските организации кои работат директно со различни општествени групи за подигање на нивната свест и вклученост во системот за селекција на отпад, со фокус на младите и жените во Општина Аеродром.

**Очекувани резултати:**

1. Зголемено количество на селектиран отпад од пакување, со фокус на пластика и лименки.

2. Зголемен број домаќинства кои го користат новиот систем за селекција на отпад во Општина Аеродром.

З. Зголемена вклученост на ранливите групи во селекцијата на отпадот, со фокус на младите и жените.

4. Документирани и применети напори за решавање на селекцијата на отпадот како предизвик на заедницата во Општина Аеродром.

5. Зголемена корпоративна / индивидуална филантропија.

6. Зголемен волонтеризам и активизам кај локалното население.

# 4. Расположливи средства (грантови) за предлог - проекти

Целокупниот износ на финансиски средства кој е на располагање во рамките на грантовите изнесува **25.000,00 ЕУР,** односно 1.538.000, 00[[4]](#footnote-4) денари.

Висината на грантовите за овој јавен повик се движи во следните граници:

* Минимален износ: 2 500 ЕУР, односно 153.000, 00 денари
* Максимален износ: 5 000 ЕУР, односно 306.000, 00 денари

Граѓанските организации можат да поднесат само еден предлог проект. Минималната вкупна сума која една граѓанска организација може да ја добие е 2 500 ЕУР, додека максималниот износ по грант е 5 000 ЕУР во денарска против вредност.

Грантовите доделени во рамките на јавниот повик може да се користат за финансирање на административни/патни трошоци и трошоци за вработениот кадар и тоа во износ до максимум 10% од побараните средства и максимум 5 % за видливост/промоција на проектот. Останатите 85% од средствата треба да се предвидат за директни активности.

Проектот го задржува правото да не ги додели вкупните расположливи средства доколку предложените проекти не ги исполнуваат зададените критериуми.

Периодот на спроведување ќе биде прецизно договорен со потпишување на договорот за грант. Планираното почнување на грантовите ќе биде дополнително утврдено.

# 5. Општи информации за повикот

Задолжителни документи кои треба да бидат содржани во проектната документација се:

* Формулар за аплицирање (во Word формат - Анекс 1);
* Преглед на буџет (во Excel формат - Анекс 2);
* Копија од важечка потврда/решение за регистрација на организацијата во земјата не постара од 6 месеци (за носителот на проектот).

Дополнителни документи:

* Пополнет Формулар за финансиски податоци за подносителот (Word формат – Анекс 3);
* Пополнета и потпишана Изјава за подобност (Word формат – Анекс 4);
* Изјава за двојно финансирање (Word формат – Анекс 5).
* Изјава за користење на личните податоци од страна на Општината ( Word формат – Анекс 6)

# 6. Кој може да аплицира?

Јавниот повик е отворен за граѓански организации кои се формално регистрирани на територијата на Град Скопје, согласно важечката законска регулатива. За да се пријават, потребно е подносителот:

* + да биде регистриран правен непрофитен субјект во Северна Македонија согласно важечката законска регулатива (Закон за здруженија и фондации), најмалку 2 (две) години пред објавата на повикот.

Овој јавен повик не се однесува на подружници/канцеларии на меѓународни здруженија и фондации и други меѓународни непрофитни организации кои се регистрирани за работа во Северна Македонија.

Предност ќе се даде на организации кои во својата мисија и статут имаат заложби за зајакнување на заедниците за одржливо управување со отпад и кои во својот фокус ги имаат младите.

Подносителите или предлог проектите **ќе бидат дисквалификувани или исклучени од распределбата на грантови во случај кога**:

* не ги содржат сите задолжителни документи наведени во точка 5;
* вредноста на предложениот буџет е поголема од 5 000 ЕУР, односно 306.000, 00 денари;
* предложеното времетраење на проектот е пократко од 3 месеци или подолго од 3 месеци;
* не е поднесена потпишана Изјава за подобност (Анекс 4) заедно со предлог проектот;
* содржат лажни информации, или доколку не ги содржат бараните информации;
* направиле обид да обезбедат доверливи информации или да вршат влијание врз Комисијата за оценка во текот на процесот на оценување на предлог проектите;
* се предмет на конфликт на интереси - членови на граѓански организации кои се постојано или времено вработени во Општина Аеродром или јавни институции не можат да бидат вклучени во предлог проектите како дел од проектниот тим или на други позиции (консултанти, едукатори, обучувачи итн) освен на волонтерска основа.

# 7. Партнерства и подобност за партнерство

Подносителите може да поднесуваат предлог-проекти само поединечно. Во проектот може да бидат вклучени и други организации и/или институции (на пр: училишта, детски градинки, музеи, итн.). Таквите организации – соработници мора да имаат своја конкретна улога во имплементацијата на активностите, но не може да бидат приматели на грант.

# 8. Времетраење

Проектите може да бидат со времетраење од 3 месеци, односно да се спроведат во периодот од ноември 2024 година до јануари 2025 година.

# 9. Кофинансирање

Кофинансирање во рамки на овој повик се охрабрува, но истото не е задолжително и нема да влијае врз оценката на предлог проектот.

# 10. Локација

Проектите мора да се спроведуваат исклучиво на територијата на Општина Аеродорм.

# 11. Тип на проекти

За да се финансираат предлог - проектите, истите мора да бидат подготвени согласно Јавниот повик и проектните приоритети кои се зададени. Со предлог - проектите мора да се исполнуваат потребите кои се наведени во рамките на Јавниот повик.

Проектите треба да дадат брзи и ефективни решенија преку акции и интервенции кои се однесуваат на предизвиците поврзани со примена на концептот за одржливо управување со отпад од пакување во Општина Аеродром.

Активностите наведени подолу се само пример за подобни активности, но не се ограничени само на овие видови активности:

* Промоција и кампањи за користење на новиот систем за селекција на отпад од пакување поставени во општина Аеродром.
* Натпревари за градење еко-навики и правилна селекција на отпад од пакување со фокус на пластика и лименки.
* Соработка со основните училишта и градинките во општина Аеродром, како и со Јавното претпријатие за комунални дејности на општина Аеродром.
* Вклучување ранливи категории на граѓани, со фокус на млади и жени.
* Развивање активизам и волонтерство кај локалното население.
* Предлози, со фокус на моментално до среднорочно влијание во заедниците.
* Предлози кои предвидуваат меѓусекторски соработка.
* Вклучување на неформални граѓански иницијативи како соработници (на пр. месни месни единици, граѓани).
* Зголемено учество на различни општествени групи, ранливи групи со фокус на младите и жените во подигање на нивната свест за селекција на отпадот од пакување со фокус на пластика и лименки и ново воспоставениот систем за селекција на отпад од пакување.
* Промотивни активности на отворено и door-to-door активности за подигање на свеста на локалното население.

**Во рамките на овој повик ќе бидат подобни вообичаените оперативни трошоци, вклучително:**

* трошоци за бруто-плата за персоналот вклучен во реализирањето на предлог-проектите;
* административни и патни локални трошоци поврзани со активностите во проектот во висина од најмногу 10 % од вкупниот буџет на проектот;
* директни трошоци настанати за време на фазата на спроведување на предлог-предложените активности (вклучително и трошоци за надворешни лица/експерти од кои ќе се побара стручна поддршка);

***За распределба на грантови не се препорачуваат следните активности:***

* поединечни спонзорства за учество на работилници, семинари, конференции, конгреси;
* поединечни стипендии за студии или курсеви за обука;
* набавка на опрема и/или работи за реконструкција или рехабилитација;
* финансирање на проекти кои се веќе во тек или се завршени;
* финансирање на активности кои се во надлежност на Општината или други јавни институции;
* проекти кои се за исклучива придобивка на поединци;
* проекти со кои се поддржуваат политички партии;
* инфраструктурни проекти;
* распределба на грант на трета страна.

**Дополнително да се внимава на:**

* трошоците за видливост на проектот да не се повисоки од 5 % од вкупниот буџет на проектот;
* трошоците за човечки ресурси, патувања и административни трошоци, заедно да не надминат 10 % од вкупниот буџет на проектот.

# 12. Број на предлог проекти и грантови по подносител

Секоја граѓанска организација може да поднесе најмногу 1 (еден) предлог проект како носител, и 1 (еден) како партнерска организација.

# 13. Рок за поднесување на предлог проектите

Аплицирањето ќе се одвива во една фаза. Рокот за поднесување на предлог проектите е до **16.10.2024 година**, најдоцна до **15 часот**. Предлог проектите доставени по овој рок нема да бидат разгледувани.

Предлог проектите може да се достават на емаил адреса [CleanAirDrom@aerodrom.gov.mk](mailto:CleanAirDrom@aerodrom.gov.mk) со назнака во е-маилот: „Јавен повик за **Зајакнување на заедницитa за одржливо управување со отпад”**

или лично на следната адреса: Општина АЕРОДРОМ, Бул. „Јане Сандански“ 109Б, Скопје

Релевантните информации, како и електронската верзија на целиот пакет за предлог - проектите може да се преземат од:

<http://www.aerodrom.gov.mk/>

<https://cleanairdrom.mk/>

<https://www.bidizelen.org/>

<https://omnium.com.mk/>

Пополнетите обрасци за предлог проектот со целосната задолжителна документација мора да се поднесат во **две (2) целосни и идентични печатени копии и една електронска копија (или USB) кое треба да ги содржи сите документи,** на мејл [CleanAirDrom@aerodrom.gov.mk](mailto:CleanAirDrom@aerodrom.gov.mk) или по препорачана пошта или лично, во запечатен плик на кој е назначено дека е за јавниот повик, во работни денови (понеделник до петок), помеѓу 09:00 и 15:00 часот, на следната адреса:

* Општина Аеродром, Бул. „Јане Сандански“ 109Б, Скопје

Предлог-проектите кои ќе пристигнат по пошта, по зададениот рок ќе бидат разгледани само доколку на поштенскиот печат стои датум на испраќање кој е пред официјалниот краен рок.

На надворешната страна на пликото мора да стои називот на јавниот повик за предлог проекти, целосното име и адреса на подносителот, целосното име на проектот и следните зборови: „Да не се отвора пред официјалното отворање”. Општината ќе води евиденција за сите примени предлог- проекти и ќе издаде релевантна потврда за прием.

Пред да се поднесе предлог - проектот, подносителите треба да потврдат дали бараната документација е целосна преку пополнување на Листата за проверка која е составен дел на формуларот за аплицирање.

# 14. Други важни информации

Доколку се потребни дополнителни информации и појаснувања, потенцијалните кандидати може да испратат барање со назнака за Јавниот повик за подносители на предлог - проекти на следната е-мејл адреса: [CleanAirDrom@aerodrom.gov.mk](mailto:CleanAirDrom@aerodrom.gov.mk)

Барањата може да се испраќаат најдоцна до **08.10.2024 година**, a одговорите на барањата ќе се испратат во писмена форма во рок од 2 дена од приемот на барањето. За поголема транспарентност, сите прашања и одговори ќе бидат објавени и на интернет страницата на Општината/проектот.

# 15. Оценување и селекција на предлог проекти

Предлог - проектите ќе ги разгледува и оценува Комисија за избор која е составена од претставници од Општина Аеродром и претставници од Проектот Clean AirDrom – нула цврст отпад во Општина Аеродром. Предлог - проектите кои ќе поминат на евалуацијата, ги разгледува и одобрува за финансирање Градоначалникот на Општина Аеродром. Одлуката на Градоначалникот на Општина Аеродром е конечна и по истата не може да се поднесуваат жалби.

Поднесените предлог - проекти подлежат на административна проверка, проверка на подобност и оценка за квалитетот. Предлог-проектите мора да поминат прво низ административна проверка и проверка за подобност за да можат да се оценуваат за квалитетот. Оние предлог - проекти кои нема да ги исполнат сите услови од административната проверка и проверката за подобност, нема да бидат оценувани за квалитетот.

При евалуација на предлог - проектите ќе се оценува:

|  |
| --- |
| **ЧЕКОР 1 - Административна усогласеност** |
| Рокот за доставување на предлог - проектите е запазен |
| Користен е точниот формат на формуларот |
| Предлогот е напишан на компјутер и е на македонски јазик |
| Предлог проектот е пратен на е-маил: [CleanAirDrom@aerodrom.gov.mk](mailto:CleanAirDrom@aerodrom.gov.mk) |
| Изјавата на подносителот е пополнета и потпишана од неговиот законски застапник |
| Изјава за користење на личните податоци е пополнета и потпишана |
| Пополнета е временската рамка на акцијата во рамките на Формуларот |
| Приложен е Буџетот, во бараниот формат и изразен во денари |
| Приложена е копија од тековната состојба од Централниот регистар, не постара од 6 (шест) месеци |
| **ЧЕКОР 2 - Подобност** |
| Подносителот е регистрирано здружение, фондација или сојуз според Законот за здруженија и фондации најмалку 2 (две) години пред објавата на повикот |
| Времетраењето на акцијата е најмногу 3 месеци |
| Барање за грант до 5 000 евра, односно 306.000,00 денари |

***Систем на бодување:***

Критериумите за бодување се поделени на делови и под-делови. ***За секој под-дел се доделуваат бодови од 1 до 10.*** Секој член на комисијата пополнува поединечна табела за оценување. Табелата со збирната оценка за секој од предлог проектите се потпишува од сите членови. Рангирањето на предлог проектите се врши на начин на кој прво-рангираниот предлог проект е оној кој има добиено најголем број бодови, потоа следува предлог проектот со понискиот број на бодови, па сѐ до предлог проектот со најмал број на доделени бодови.

Проектите кои добиле најголем број на бодови ќе имаат приоритет при распределбата на грантови.

# 16. Табела за оценување

|  |  |  |
| --- | --- | --- |
| Дел | Максимален број на бодови | Просечен број на бодови |
| **1. Финансиски и оперативен капацитет** | **20** |  |
| 1.1 Дали подносителот има доволно искуство во раководење со проекти? | 10 |  |
| 1.2. Дали подносителот има доволно капацитети за менаџмент? (вклучувајќи кадар, опрема и капацитети за финансиски менаџмент) | 10 |  |
| **2. Релевантност** | **20** |  |
| 2.1. Колку е кохерентен целокупниот нацрт на предлог - проектот? Дали дава јасно дефинирана заложба за Зајакнување на заедницитa за одржливо управување со отпад од пакување во Општина Аеродром?  Дали предлог - проектот е во согласност со поставените цели и очекувани резултати наведени во повикот? | 10 |  |
| 2.2 Дали постои јасно дефинирање и стратешки избор на чинителите?  Потребите на целната група и крајните корисници се јасно дефинирани и дали истите се правилно опфатени со предлог - проектот? | 10 |  |
| **3. Методологија** | **20** |  |
| 3.1 Дали планот на активности и предложените активности на логичен и практичен начин кореспондираат со целите и очекуваните резултати? | 10 |  |
| 3.2 Дали во проектот има вклучени објективни и мерливи индикатори? | 10 |  |
| **4. Одржливост** | **20** |  |
| 4.1 Дали со предложените активности во проектот се врши конкретно влијание на целните групи? | 10 |  |
| 4.2 Дали е веројатно дека очекуваните краткорочни резултати ќе извршат влијание на локалните економски услови и/или квалитетот на живот во Општина Аеродром? | 10 |  |
| **5. Буџет и исплатливост** | **20** |  |
| 5.1 Дали активностите соодветно се одразуваат во Буџетот? | 10 |  |
| 5.2 Дали е јасен буџетот и дали содржи и наративен дел?  Дали го исполнува принципот дека административните трошоци и трошоците за вработените не можат да бидат над 10 % од вкупниот буџет? | 10 |  |
| Максимален вкупен збир на бодови | 100 |  |

**Минимален праг за финансиска поддршка изнесува 70 бодови.**

# 17. Известување за одлуката

Сите подносители кои имаат поднесено предлози, независно дали истите се прифатени или одбиени, ќе бидат известени во писмена форма за одлуката за предлог проектот во рок од 15 дена од затворањето на јавниот повик. Резултатите ќе бидат објавени на веб страницата на општината/проектот.

Откако ќе биде донесена одлука за доделување грант, на граѓанската организација чиј проект е одобрен ќе ѝ биде доделен договор за имплементација на проектот.

# 18. Прелиминарна временска рамка

|  |  |
| --- | --- |
| Отворање на повикот за грантови за брз одговор | 25.09.2024 годиина |
| Рок за поставување на прашања | 08.10.2024 година |
| Краен рок за поднесување на предлог проектите | 16.10.2024 година |
| Одлука на комисијата за избор | 30.10.2024 година |
| Известување | 31.10.2024 година |
| Потпишување Договори | 01.11.2024 година ноември |

# 19. ЛИСТА НА АНЕКСИ

**Анекс 1** Формулар за аплицирање

**Анекс 2** Буџет

**Анекс 3** Формулар со финансиски податоци за подносителот

**Анекс 4** Изјава за подобност

**Анекс 5** Изјава за двојно финансирање

**Анекс 6** Изјава за користење на личните податоци од страна на Општината

**Анекс 7** Упатство за подносители

1. Содржината на ова Упатство е одговорност на Општина Аеродром и не ги одразува ставовите на донаторите. [↑](#footnote-ref-1)
2. Содржината на Јавниот повик е одговорност на Општина Аеродром и не ги одразува ставовите на донаторите. [↑](#footnote-ref-2)
3. Согласно Законот за управување со отпадот, „отпад од пакување е секое пакување или материјал за пакување што создавачот или поседувачот ги исфрла“. [↑](#footnote-ref-3)
4. Курсот усвоен за потребите на проектот Clean AirDrom изнесува 61,3571 денари за 1 евро. [↑](#footnote-ref-4)